
Sportversenyek szervezésének fenntarthatósági szempontjai – Magyarországon megrendezett események példáján

A társadalom minden területén releváns, elkerülhetetlen téma a fenntartható fejlődés, nincs ez másképp a sportvilágban sem. A sportrendezvények fenntartható szervezése, a sportinfrastruktúra fenntartható működtetése egy település, egy térség meghatározó eseményei, beruházásai lehetnek, s a településen élők életminőségét meghatározó tényezők lehetnek. Mindezeknek megfelelően kutatásomban a sportrendezvények szervezésének fenntarthatóságával foglalkoztam.
A kutatás során kettő cél került megfogalmazásra, egyfelelő négy hazánkban megrendezett nemzetközi sporteseményt (Men’s EHF EURO 2022, 27th Hungarian Kickboxing World Cup Budapest, EHF Final4 Women 2022, IJF World Judo Tour – Grand Slam Hungary 2022) tekintettem meg a helyszíneken, és ezek fenntarthatóságát vizsgáltam, másrészt a korábban megalkotott teszt szempontrendszert kívántam az eseményeken szerzett tapasztalatok alapján átalakítani úgy, hogy egy olyan objektív értékelési rendszerré váljon, mely a nagyobb nemzetközi sportrendezvények szervezőinek nyújthat segítséget, hogy rendezvényeiket mindinkább fenntarthatóan valósíthassák meg.
Kutatásomban a megfigyelés módszerét alkalmaztam, és ezt egészítettem ki a kiválasztott sporteseményekhez kapcsolódó sajtóanyagok elemzésével, továbbá a helyszíni megfigyelés során a teszt szempontrendszeren alapulva vizsgáltam a sportesemények fenntarthatóságát.
A vizsgált események közül a fenntarthatósági szempontrendszer alapján három esemény a „kellően megvalósítható esemény” kategóriájába került besorolásra, további egy esemény pedig a legjobb besorolást érte el, ezáltal a „maximálisan megvalósítható eseményként” került megállapításra.
Az eseményeken történő megfigyelések során szerzett tapasztalatok felhasználásra kerültek a szempontrendszer megalkotása során. Az így kialakított szempontrendszer, összesen 47 alszempontot tartalmaz fenntarthatóság gazdasági, környezeti és társadalmi aspektusaiból.



